
Felsőoktatásban tanulók mentális egészsége és kudarchoz, mint erőforráshoz való viszonya

A fiatal felnőttkor több kihívást is hordoz magában. Kutatási adatokból tudjuk azt is, hogy a felsőoktatási hallgatók közt nagy arányú a tanulmányi kiégés (Balogun et al., 1996). Ez nem csoda, hiszen a felnőttkor kezdete jelenti legtöbb esetben az önállósodást, szülőktől való leválást, szakmai, párkapcsolati elköteleződést (Szemán & Karner, 2017). Ezek a helyzetek már önmagukban is számos kudarclehetőséget rejtenek, de ezen életfeladatok mellett a felsőoktatásba bekerülve, a vizsgákon való teljesítés, sok esetben munkavégzés a tanulás mellett, mind erős mentális megterhelést jelenthetnek. A FETA 2021-es eredményei azt mutatták, hogy a hallgatók mentális állapota meghaladta a klinikai súlyosság szintjét, valamint a kitöltők nagyjából fele depressziós tünetekkel küzd.
A számos megpróbáltatás közben elkerülhetetlen, hogy a fiatalok kudarcélményt szerezzenek. Kutatások (Ellis et al., 2006; Carmeli & Gittell, 2009) azt mutatják, hogy valamilyen sikertelen tapasztalat után, egy szisztematikus visszajelzés hozzájárul a fejlődéshez. Tehát a kudarcokból való tanulás, erőforrásként való definiálása építőköve lehet a fejlődésnek.
Hosszútávú célunk, egy intervenciós program kidolgozása, hiszen szakirodalmak áttekintése erősíti a saját megélésünk, miszerint a hallgatók mentálhigiénés státusza, kudarctűrése problémás. A kvantitatív és kvalitatív adatgyűjtésünk eredményei nagyban alátámasztják a korábbi eredményeket. Jelen mintán a hallgatók közel 40%-a depressziós, szorongásos tüneteket produkál, 18%-uknak volt öngyilkossági gondolata a kitöltés előtti két hét alatt, 28% párkapcsolati, családi gondokkal küzd és 38% a társadalmi szerepében él meg súlyos nehézségeket. Mentális állapotukban a nemek közt nem tapasztaltunk szignifikáns különbségeket. A nagyobb mentális erővel és/vagy jobb savoring képességekkel rendelkező hallgatók kudarc-megélése kedvezőbb. Valamint a mentálisan kemény hallgatók pszichés állapota kedvezőbb így ennek fejlesztése fontos terület lehet, hogy jobb mentális állapotra és kudarc-kezelésre segítsük a hallgatókat. A részletes eredmények a dolgozatban kerülnek bemutatásra.



